3.5.2023 г.
BG
Официален вестник на Европейския съюз
C 156/29
Почвените условия в област Саболч-Сатмар-Берег са отлични за производството на ябълки.
Почвените и териториалноклиматичните условия на естествените географски райони на област Саболч-Сатмар-Берег са предпоставка за икономически рентабилното отглеждане на ябълки и други плодови видове, които са местни в умерен климат, в тази област (Pethő, 2005 г.).
В област Саболч-Сатмар-Берег се намира втората по големина алувиална равнина в Унгария, която се простира на височина от 20 до 50 метра над заливната равнина Transtisza.
Съдържанието на хумус — около 2 % — и високото съдържание на калций в чернозема, който се е образувал върху песъкливо-льосовата почва в равните части на алувиалната равнина, както и леко праховитата почва, образувана от притоците на река Tisza, са благоприятни за засаждането на ябълкови дървета.
Броят на часовете слънцегреене е между 1 950 и 2 050, което е с около 400 часа повече, отколкото в страните на запад и на север от Унгария.
Следователно климатичните условия на областта са благоприятни за производството на ябълки.
Освен от слънцегреенето нейният климат се влияе и от океанските, континенталните и средиземноморските въздушни маси.
В резултат на това влиянието на климата понякога е предимно океанско, а в други моменти — континентално.
Вегетационният период в област Саболч-Сатмар-Берег започва 6—8 дни по-късно, отколкото в други области в Унгария.
Летата са умерено топли, със средна юлска температура от 20—23 °C. През есенните месеци средната дневна температура е с 1—2 °C по-ниска от тази в останалата част на страната поради по-високото нощно излъчване, което позволява забавяне на процеса на зреене.
Вътрешните качествени характеристики и вкусът на „Szabolcsi alma“ се определят главно от факторите на околната среда по време на зреенето: температура, слънцегреене и ранносутрешна влага.
Относителната влажност на въздуха през летните месеци е около 75 %.
По-високата относителна влажност през септември оказва изключително благоприятно въздействие върху цвета на плодовете и темпа на зреене.
Процесът на узряване на „Szabolcsi alma“ съответно е по-бавен и зрелият плод съдържа повече от различните хранителни вещества.
В резултат на това „Szabolcsi alma“ има високо съдържание на захари: най-малко 12° по скалата на Брикс за сортовете Gala, Red Delicious и Idared и най-малко 13° по скалата на Брикс за сортовете Jonathan, Jonagold, Golden Delicious и Pinova.
Високото съдържание на захари придава на „Szabolcsi alma“ кисело-сладкия характер.
Топлите дни, високата относителна влажност и нощното охлаждане с образуване на утринна роса през септември допринасят значително за ярките цветове на „Szabolcsi alma“ и за образуването на висока киселинност и аромати, което води до кисело-сладкия вкус.
Високото съдържание на калций в почвата води до по-високо съдържание на калций и в месестата част на плода „Szabolcsi alma“, поради което тя е хрупкава и с твърдост най-малко 5,5 kg/cm2.
Освен от идеалния район на производство, производителите в област Саболч-Сатмар-Берег се възползват и от уменията, придобити от натрупания в продължение на векове опит, които оказват положително въздействие върху производството на „Szabolcsi alma“.
Уменията за производството на „Szabolcsi alma“ се предават от поколение на поколение в определения географски район.
От съществено значение за характеристиките, посочени в точка 3.2, са актуалните познания на производителите по отношение на сортовете, използването на сертифициран посадъчен материал и отглеждането на ябълки.
От повече от 70 години това се подкрепя от изследователския център Újfehértó на Научноизследователския институт за отглеждане на плодове и декоративни растения, чиито сътрудници се занимават със сортоподдържане, произвеждат сертифициран посадъчен материал и предоставят експертни съвети.
Изследователският център извършва проучвания в района на производство на „Szabolcsi alma“, занимава се с регистрацията на овощните дървета, с отглеждането и физиологичното изследване на сортовете ябълки и с разработването на методи за сертифициране на сортовете.
Благодарение на благоприятните почвено-климатични условия в Саболч-Сатмар-Берег производството на плодове има вековна традиция в тази област.
Това се потвърждава от известния османски пътешественик Евлия Челеби, който в творбите си, описващи пътуванията му в Унгария между 1660 г. и 1666 г., пише за богатството на овощните градини в Саболч, благосъстоянието на производителите и изключително вкусните плодове.
Той пише също така, че в района се произвежда такова изобилие от плодове, че се осигурява достатъчно прехрана за нахлуващите османски армии.
След Втората световна война беше въведена мащабна схема за засаждане, в резултат на която почти 50 % от ябълковите насаждения на страната са създадени в област Саболч-Сатмар-Берег, като там се произвежда повече от половината от продукцията на страната.